Viðreisn barðist ótrauð fyrir ESB / evru-stefnu sinni fyrir kosningar 2016 . Hún gufaði upp í stjórnarmyndun í janúar 2017 og ekki er minnst á hana fyrir kosningar 2017 . Stefán E. Stefánsson , blaðamaður á Morgunblaðinu , bendir á það í dag ( 5. október ) að í aðdraganda kosninga heyrist popúlístar hamra á að bilið milli ríkra og fátækra sé að aukast hér á landi . Tölur Hagstofunnar varpi hins vegar ljósi á hve „ víðáttuvitlaus slíkur málflutningur “ sé . Fljótt á litið kunni að stinga í augu að efsta tíund fjölskyldna í landinu ( eins og Hagstofan skilgreinir það ) eigi um 2.100 milljarða króna . Sé þetta skoðað nánar komi í ljós að meðaltalseign þessa „ ofurríka “ fólks sé 100 milljónir króna . Það jafngildi verðmiðanum á þokkalegu einbýlishúsi í Reykjavík . Þá segir Stefán E. Stefánsson : „ Stjórnmálamenn sem býsnast yfir misskiptingu ættu að hafa þetta í huga . Munurinn á ríkasta hópnum og þeim sem ekkert á hérlendis er eitt hús að meðaltali , ekki milljarðar , ekki hundruð milljóna . Sama fólk og býsnast yfir muninum blaðrar svo um mikilvægi þess að hverfa frá séreignarstefnu og byggja upp öflugan leigumarkað . Það sama fólk deilir ekki draumnum um eigið húsnæði fyrir alla – nema þá fyrir sjálft sig . “ Í Fréttablaðinu í dag birtist grein eftir Þórð Magnússon , stjórnarformann Eyris invest og forystumann stjórnmálaflokksins Viðreisnar . Grein hans ber fyrirsögnina : Er krónan þess virði ? Svarið er neikvætt . Meginsjónarmið Þórðar birtist í lok greinar hans . Þar segir : „ Á Íslandi er tekjujöfnuður með því hæsta sem þekkist í heiminum . Eignadreifing er hins vegar mjög misjöfn . Ástæða þess er sú að með reglubundnu millibili verða kollsteypur í efnahagsmálum þar sem krónan fellur , skuldir heimila og fyrirtæja stórhækka og sparnaður og eignir heimila og fyrirtækja hverfur . “ Þórður telur krónuna ekki þess virði að halda í hana vegna þess að „ eignadreifing “ hér sé „ mjög misjöfn “ . Þórður hefur greinilega ekki rýnt í tölur Hagstofunnar á sama hátt og Stefán E. Stefánsson . Þórður leiðir rök að því að krónan verði að hverfa til að jafna megi eignamuninn sem er eitt hús að meðaltali . Um 80 fm kjallaraíbúð í Reykjavík er nú auglýst á 42 milljónir króna . Viðreisnarfólk gengur langt til að leita að rökum gegn krónunni . Fylgi flokksins mælist lítið en ráðherra hans Þorgerður Katrín Gunnarsdóttir segir í Morgunblaðinu í dag að hlutur Viðreisnar hljóti að batna . „ Fyrst og síðast skiptir okkur í Viðreisn máli að tala fyrir okkar stefnu og vera samkvæm sjálfum okkur , “ sagði Þorgerður Katrín . Viðreisn barðist ótrauð fyrir ESB / evru-stefnu sinni fyrir kosningar 2016 . Hún gufaði upp í stjórnarmyndun í janúar 2017 og ekki er minnst á hana fyrir kosningar 2017 . Þórður Magnússon nefnir ekki einu sinni evruna í grein sinni gegn krónunni .